(1) Dalībvalstīm jāatļauj izmantot frekvenču spektru līdz šajā tabulā norādītajai jaudas, lauka intensitātes vai jaudas blīvuma vērtībai. Saskaņā ar Lēmuma 2006/771/EK 3. panta 3. punktu tās drīkst pieņemt mazāk ierobežojošus nosacījumus, t. i., atļaut izmantot frekvenču spektru ar lielāku jaudu, lauka intensitāti vai jaudas blīvumu. (2) Dalībvalstis drīkst noteikt tikai minētos “papildu parametrus/prasības attiecībā uz piekļuvi frekvenču spektram un traucējumu mazināšanu” un nedrīkst papildus noteikt citus parametrus vai prasības attiecībā uz piekļuvi frekvenču spektram un traucējumu mazināšanu. Mazāk ierobežojoši nosacījumi Lēmuma 2006/771/EK 3. panta 3. punkta izpratnē nozīmē to, ka dalībvalstis drīkst pilnībā atteikties no attiecīgajā ailē norādītajiem parametriem/prasībām attiecībā uz piekļuvi frekvenču spektram un traucējumu mazināšanu vai atļaut lielākas vērtības. (3) Dalībvalstis drīkst noteikt tikai minētos “citus izmantošanas ierobežojumus” un nedrīkst noteikt papildu izmantošanas ierobežojumus. Tā kā drīkst pieņemt mazāk ierobežojošus nosacījumus Lēmuma 2006/771/EK 3. panta 3. punkta izpratnē, tad dalībvalstis var atteikties no viena vai no visiem minētajiem ierobežojumiem. (4) Šī kategorija ir pieejama jebkuram lietojuma veidam, kas atbilst tehniskajiem nosacījumiem (parasti lietojumi ir telemetrija, tālvadības ierīces, signalizācijas ierīces, datu pārraides ierīces kopumā vai līdzīgs lietojums). (5) Šai frekvenču joslai dalībvalstīm jādod iespēja izmantot visus alternatīvos izmantošanas nosacījumu kopumus. (6) Darbības cikls ir iekārtas aktīvas raidīšanas laika procentuālā daļa no vienas stundas. Mazāk ierobežojoši nosacījumi Lēmuma 2006/771/EK 3. panta 3. punkta izpratnē nozīmē to, ka dalībvalstis drīkst atļaut lielāku “darbības cikla” vērtību. (7) Sociālās trauksmes ierīces izmanto, lai palīdzētu vecāka gadagājuma cilvēkiem vai invalīdiem, kad tiem nepieciešama palīdzība. (8) Šajā kategorijā ietilpst, piemēram, automobiļu imobilizatori, dzīvnieku identifikācijas ierīces, signalizācijas sistēmas, kabeļu meklētāji, atkritumu apsaimniekošanas sistēmas, personas identifikācijas ierīces, balss bezvadu pārraides ierīces, piekļuves kontroles ierīces, attāluma noteikšanas sensori, pretaizdzīšanas sistēmas, tostarp pretaizdzīšanas radiofrekvenču sistēmas, datu pārraide uz pārnēsājamām ierīcēm, preču automātiskas identificēšanas ierīces, bezvadu kontroles sistēmas un automātiskās ceļa barjeras. (9) Šajā kategorijā ietilpst induktīvas ierīces, ko izmanto radiofrekvenču identifikācijai (RFID). (10) Šajā kategorijā ietilpst induktīvas ierīces, ko izmanto elektroniskai priekšmetu uzraudzībai (EAS). (11) Šajā kategorijā ietilpst radio komponenti aktīvās implantējamās medicīnas ierīcēs, kas definētas Padomes 1990. gada 20. jūnija Direktīvā 90/385/EEK par dalībvalstu tiesību aktu tuvināšanu attiecībā uz aktīvām implantējamām medicīnas ierīcēm (OV L 189, 20.7.1990., 17. lpp.), un to perifērijas ierīcēs. (12) Lietojumi bezvadu audiosistēmām, tostarp: bezvadu skaļruņi; bezvadu austiņas; bezvadu austiņas izmantošanai ar pārnēsājamām ierīcēm, piemēram, ar pārnēsājamiem kompaktdisku atskaņotājiem, kasešu magnetolām vai radioaparātiem; bezvadu austiņas izmantošanai automobilī, piemēram, ar radio vai mobilo tālruni, u. c.; ausī ievietojamas austiņas, ko izmanto koncertos vai citos skatuves iestudējumos.